
REFERAT
privind modificarea HCL 68 / 27.03.2007  pentru aprobarea Regulamentului  privind regimul finanţărilor nerambursabile alocate de la bugetul local pentru activităţi nonprofit de interes local
 
Prin HCL 68 din 27.03.2007 a fost aprobat Regulamentul privind regimul finanţărilor nerambursabile alocate de la bugetul local al Municipiului Timişoara pentru activităţi nonprofit de interes local,  având la bază Legea nr. 350 din 2 decembrie 2005 care stabileşte regimul finanţărilor nerambursabile din fondurile publice alocate pentru activităţi nonprofit de interes general, stabileşte principiile, cadrul general şi procedura pentru atribuirea contractelor de finanţare nerambursabilă din fonduri publice, precum şi căile de atac ale actului sau deciziei autorităţilor finanţatoare care aplică procedura de atribuire a contractelor de finanţare.
În data de 20 decembrie 2012 Municipiul Timişoara şi-a lansat oficial candidatura la titlul de Capitală Europeană a Culturii în 2021. În vederea pregătirii candidaturii pentru acest titlu prestigios, anul acesta şi în anii următori la Timişoara vor fi organizate de către municipalitate numeroase evenimente culturale de înaltă calitate artistică: importante festivaluri internaţionale, concerte, expoziţii de artă contemporană şi variate evenimente culturale. Pentru ca Timişoara să acopere o ofertă de evenimente cât mai bogată este necesară implicarea tuturor actanţilor de pe scena culturală a oraşului: asociaţii, fundaţii, organizaţii care pot crea la rândul lor evenimente de interes local prin acţiunile pe care le fac. În contextul actual, considerăm oportună adoptarea unei hotărâri prin care să se aducă câteva modificări regulamentului privind regimul finanţărilor nerambursabile alocate de la bugetul local al Municipiului Timişoara pentru activităţi nonprofit de interes local.   
Pezentăm câteva modificări aduse Regulamentului : 
- Domeniu de aplicare. Primaria Municipiului Timişoara acordă o atenţie deosebită proiectelor culturale şi de tineret de anvergură, cu caracter regional, euroregional şi internaţional care să sprijine candidatura Timişoarei la titlul de Capitală Europeană a Culturii.
- Principii de atribuire a contractelor de finanţare nerambursabilă
Art. 9, lit.g) cofinanţarea, în sensul că finanţările nerambursabile trebuie însoţite de o contribuţie de minimum 10% din valoarea totală a finanţării din partea beneficiarului; Nici o finanţare nerambursabilă nu poate depăşi 50% din bugetul total  ale proiectului. Diferenţa se acoperă din resursele proprii ale solicitantului sau ale partenerilor sau din alte surse, în afara celor provenite de la bugetul local; 

Art.14 Instituţiile de cultură subordonate Consiliului Local al Municipiului Timişoara nu pot depune proiecte pentru finanţare nerambursabilă conform art.4 lit.e din Legea 350/2005 privind regimul finanţărilor nerambursabile din fonduri publice alocate pentru activităţi nonprofit de interes general, care prevede  excluderea cumulului, în sensul ca aceeaşi activitate urmărind realizarea unui interes general, regional sau local nu poate beneficia de atribuirea mai multor contracte de finanţare nerambursabilă de la aceeaşi autoritate finanţatoare.
În consecinţă, propunem modificarea HCL 68/27.03.2007  pentru aprobarea Regulamentului privind regimul finanţărilor nerambursabile alocate de la bugetul local pentru activităţi nonprofit de interes local, în limita fondurilor publice alocate prin Bugetul Municipiului Timişoara pe anul 2013 şi aprobarea  Contractului cadru de finaţare nerambursabilă care sunt anexă la proiectul de hotărâre.

